בשבוע שבן דוד בא בו: המפה הכרונולוגית לצריפת ישראל והעולם
מבוא: חישוב הקץ והסימן המטאורולוגי
הבסיס למאמר זה הוא זיהוי שנת תש"ח כשנת ה"הקמה" המחודשת, ממנה נמנים מחזורי השמיטה כביטוי לריבונות. שנת ה'תשפ"ו (2026) היא "שנה ראשונה" למחזור ה-12. הברייתות במסכת סנהדרין (צז.) ובמסכת סוטה (מט.) מתארות מסלול התפתחות בשני צירים: ציר הטבע/כלכלה וציר החברה/רוח.
________________________________________
שנה 1 (ה'תשפ"ו): "עיר אחת לא אמטיר" – בירור ההשגחה
המקור: "שנה ראשונה – מתקיים מקרא זה: וְהִמְטַרְתִּי עַל עִיר אֶחָת וְעַל עִיר אַחַת לֹא אַמְטִיר, חֶלְקָה אַחַת תִּמָּטֵר וְחֶלְקָה אֲשֶׁר לֹא תַמְטִיר עָלֶיהָ תִּיבָשׁ" (עמוס ד', ז').
המציאות בשטח: השנה ראינו פערים חסרי תקדים בין חיפה והגליל (שפע) לבין טבריה והעמקים (יובש). הדיוק המטאורולוגי משקף את הפירוד בזהות.
יש לחלק את התחזית לשני מסלולים כידוע בחז''ל:
מסלול "בעתה": "המלכות תהפך למינות". המערכת השלטונית מנותקת מהשורש התורני. "היוקר יאמיר" – מחירי המותרות (יין ושוקולד) עולים כדי להכאיב בנקודות הפינוק. הציבור רואה ביובש בטבריה רק "אנומליה סטטיסטית".
מסלול "אחישנה": הבנה שהדילוג הוא מסר: הברכה אינה אוטומטית. עם ישראל מתחיל להתאחד סביב האמת, מעבר למגזרים.
________________________________________
שנה 2 (ה'תשפ"ז): "חיצי רעב" – מצור אנרגטי ותזונתי
המקור: "שנייה – חיצי רעב משתלחים". המצב החברתי: "החוצפה יסגא... יראי חטא ימאסו".
המצב הגיאופוליטי: ציר "ירכתי צפון" הידוע מנבואת גוג ומגוג ביחזקאל (רוסיה וטורקיה) בשילוב כוחות מזרחיים ודרומיים המוזכרים גם הם ביחזקאל (איראן – פרס דרך כוש ופוט – האזור מדרום למצרים) חונק את נתיבי הסחר. חיצי הרעב הם נשק כלכלי של מחירי חיטה ואנרגיה.
מסלול "בעתה": עזות פנים חברתית. זלזול בלומדי תורה וביראי חטא מקשה על הלכידות הלאומית מול הלחץ העולמי.
מסלול "אחישנה": הכרה ב"אין לנו להישען אלא על אבינו שבשמיים". פיתוח עצמאות ישראלית שורשית.
________________________________________
שנה 3 (ה'תשפ"ח): "רעב גדול" – מיתת הקונספציות
המקור: "שלישית – רעב גדול, ומתים בו אנשים ונשים וטף, חסידים ואנשי מעשה, ותורה משתכחת מלומדיה". המצב החברתי: "וחכמת סופרים תסרח... והאמת תהיה נעדרת".
הביאור: אין מדובר רק ברעב פיזי, אלא בקריסה מוחלטת של ה"סדר הישן". "חכמת סופרים תסרח" – המנהיגות האינטלקטואלית והפוליטית הן החילונית והן להבדיל החרדית נראית מאוסה וחסרת אונים.
מסלול "בעתה": משבר קיומי שבו גם ה"חסידים" נפגעים מהחורבן החברתי. התורה "משתכחת" כי הכלים הישנים לא מכילים את עוצמת המשבר.
מסלול "אחישנה": "מיתת האגו". החיפוש אחר אמת אבסולוטית מחליף את הציניות. הרעב הופך לצימאון לדבר ה'.
________________________________________
שנה 4 (ה'תשפ"ט): "שובע ואינו שובע" – מבחן הלב
המקור: "רביעית – שובע ואינו שובע". המצב החברתי: "בית ועד יהיה לזנות... והגליל יחרב והגבלן ישום".
המציאות: התייצבות כלכלית, אך הגליל והגולן נותרים פגועים ("ישום").
מסלול "בעתה": ניסיון לחזור לנהנתנות רדודה ("בית ועד לזנות"). הציבור שבע פיזית אך ריק רוחנית.
מסלול "אחישנה": הבנה שהחומר הוא רק כלי. תחילת שיקום הגליל מתוך תודעת קדושה.
________________________________________
שנה 5 (ה'תש"ץ): "שובע גדול" – התגלות התורה
המקור: "חמישית – שובע גדול, אוכלים ושותים ושמחים, ותורה חוזרת ללומדיה".
הביאור: שנת ה-82 לריבונות (שנת ה12 שמיטות כנגד י''ב חודש ושבעת ימי שבוע) בניין קומה חדשה של שמחה יהודית שורשית. התורה חוזרת בפירוש חי ורלוונטי שמחבר את כל חלקי העם.
________________________________________
שנה 6 (ה'תשצ"א): "קולות" – גיוס המעצמות
המקור: "שישית – קולות".
המצב הגיאופוליטי: התגשמות חזון יחזקאל (ל"ח-ל"ט). "ראש משך ותובל" (רוסיה), "פרס כוש ופוט" (איראן, לוב, אתיופיה) ו"בית תוגרמה" (טורקיה) יוצרים קואליציה.
קולות המלחמה: גיוס צבאות עולמי ב"קולות" גדולים של תעמולה וחימוש.
________________________________________
שנה 7 (ה'תשצ"ב): "מלחמות" – מלחמת גוג ומגוג
המקור: "שביעית – מלחמות". בנביא יחזקאל כנ''ל.
ובנביא זכריה (י"ב-י"ד): המערכה על ירושלים.
"יהודה תלחם בירושלים" (זכריה י"ג, י"ד):
הכתוב אומר: "וְגַם יְהוּדָה תִּלָּחֵם בִּירוּשָׁלָיִם". לאור מהלך הנבואה, אין זה סיוע, אלא חלק מהצריפה הקשה ביותר:
מלחמת אחים בכפייה: הגויים יאלצו את בני יהודה להילחם באחיהם בירושלים. זהו שיא הפירוד שהתחיל ב"עיר אחת לא אמטיר".
הדקירה והמספד: ''והביטו אלי את אשר דקרו'' "וְסָפְדָה הָאָרֶץ מִשְׁפָּחוֹת מִשְׁפָּחוֹת לְבָד" (זכריה י"ב). צער עמוק על הפירוד והחורבן הפנימי.
למען לא תגדל תפארת: "וְהוֹשִׁיעַ ה' אֶת אָהֳלֵי יְהוּדָה בָּרִאשֹׁנָה לְמַעַן לֹא תִגְדַּל תִּפְאֶרֶת בֵּית דָּוִיד וְתִפְאֶרֶת יֹשֵׁב יְרוּשָׁלַיִם עַל יְהוּדָה". הקב"ה מושיע קודם את ה"פריפריה" (יהודה) כדי לשבור את גאוות הממסד (ירושלים) וליצור אחדות אמתית מתוך ענווה.
צורת המגפה: נשק בלתי קונבנציונלי
המקור: "וְזֹאת תִּהְיֶה הַמַּגֵּפָה... הָמֵק בְּשָׂרוֹ וְהוּא עֹמֵד עַל רַגְלָיו" (זכריה יד, יב). התיאור של בשר הנמק בעוד האדם עומד, עיניים נמקות בחוריהן ולשון נמקה בפה, תואם במדויק השפעות של נשק כימי או קרינה אטומית, המפרקים את המבנה המולקולרי של הרקמות באופן מיידי. הנס יהיה שהמגפה תפגע רק באויבי ה'.
________________________________________
מוצאי שביעית (ה'תשצ"ג): "בן דוד בא"
התהליך שהתחיל בגשם הסלקטיבי בטבריה מסתיים בהתגלות מלאה.
השורה התחתונה: כל השלבים – מהיוקר, החוצפה, הפירוד בין יהודה לירושלים והמלחמה – נועדו להביא לנקודת האל-חזור: "וְעַל מָה יֵשׁ לָנוּ לְהִשָּׁעֵן? עַל אָבִינוּ שֶׁבַּשָּׁמָיִם".
מי שמזהה את ה"רמז" בשנה הראשונה, זוכה לעבור את ה"צריפה כצרוף את הכסף" (זכריה י"ג, ט') במסלול אחישנה – מתוך מודעות, תשובה ורחמים, ולא מתוך ייסורי מלחמה.

